DA Den Europæiske Unions Tidende CE 88/468

(2004/C 88 E/0482)

SKRIFTLIG FORESPØRGSEL E-3560/03

af José Ribeiro e Castro (UEN) til Kommissionen

(1. december 2003)

Om: Al-Qaeda — internationale finansieringsnetværk

I følge det britiske dagblad »Financial Times« fra 11. november 2003 fremgår det af en FN-rapport, at, uanset der er sket »betydelige fremskridt«, så agerer Al-Qaeda og dets pengemænd fortsat på verdens finansmarkeder.

Det internationale system, der er skabt med henblik på at dæmme op for strømmen af finansielle ressourcer til Al-Qaeda, er ved at blive alvorligt bragt i fare af det upassende samarbejde, som mange stater leverer i form af lovgivningsmæssige tomrum og mangel på resolut politik til imødegåelse af dette meget alvorlige problem.

Den omtalte artikel refererer navnlig til Youssef Nada og Ahmed Idris Nasreddin, der er administratorer for finansgruppen Al-Taqwa, som USA anser for at være den betydeligste hverver af penge til den omtalte terrororganisation, idet adskillige islamiske organisationer af finansiel og sågar velgørende observans samarbejder med den.

Angiveligt har de to mænd fortsat interesser og ejendomme i Schweiz og i Italien, uanset de er klassificeret som »terroristiske pengemænd«, og at deres bankkonti er »indefrosset«.

Off-shore-virksomhed og trusts synes at være den mest gængse måde at omgå kontrollen med og herkomsten af disse pengestrømme.

Youssef Nada skal i januar have været i Liechtenstein for at ændre registreringen af to selskaber, der er tilknyttet Al-Taqwa-gruppen, i klar modstrid med FN's forbud.

Al-Qaeda, talibanerne og deres kollaboratører og associerede er, i følge artiklen, stadig i stand til at rejse, rekvirere, modtage, overføre og distribuere betydelige summer.

Jeg spørger derfor Kommissionen:

— Hvilke informationer har den om disse forhold?

— Har den kendskab til forretninger, i Den Europæiske Union, hvori der deltager terrorister?

— Hvilke oplysninger har den om Al-Taqwa-gruppens aktiviteter på fællesskabernes territorium? Og i hvilke lande, med hvem EU har begunstigede relationer, og i andre EØS-lande?

— Hvilke forholdsregler har den taget eller agter den at tage i retning af at tilskynde til overholdelse af FN's resolutioner og forhindre, at der cirkulerer kapital bestemt for at finansiere terrororganisationer? Hvilke fornyelser og forbedringer vil den foreslå? Og agter den allerede at gennemføre sådanne forbedringer inden for EU's område?

Svar afgivet på Kommissionens vegne af Christopher Patten

(12. januar 2004)

Kommissionen har noteret sig den anden rapport, der er udarbejdet af en overvågningsgruppe under De Forenede Nationer (FN) med Michael Chandler som formand og med reference til Al Qaeda- og Taliban-sanktionskomitéen under FN's Sikkerhedsråd (herefter kaldet »FN-komitéen«). Denne rapport, der udkom den 1. december 2003, og som Financial Times åbenbart havde fået kendskab til forinden, handler om gennemførelsen af de restriktive foranstaltninger, der tager sigte på Usama bin Laden og Al Qaedaorganisationen, og som FN's Sikkerhedsråd har pålagt i en række resolutioner, der tager udgangspunkt i kapitel VII i FN-pagten.

Kommissionen mener, at det hovedsagelig er op til FN-komitéen og da også FN's Sikkerhedsråd selv at efterprøve, om oplysningerne i overvågningsgruppens rapport gør det berettiget at pålægge yderligere foranstaltninger eller ændre de nuværende. Sikkerhedsrådet tager de pågældende resolutioner op til fornyet behandling i januar 2004.

Om de nuværende foranstaltninger skal det bemærkes, at Rådets forordning (EF) nr. 881/2002 (1) kræver indefrysning af midler og økonomiske ressourcer fra personer, grupper og enheder, der er udpeget af FN-komitéen og opfylder betingelserne i resolution 1267(1999) eller 1390(2002). Forordningen forbyder også at stille midler og økonomiske ressourcer til rådighed for sådanne personer, grupper og enheder.

Forordning (EF) nr. 881/2002 begrænser anvendelsen af midler og økonomiske ressourcer, der ejes af de pågældende personer, grupper og enheder. Det skal bemærkes, at disse foranstaltninger ikke er ensbetydende med konfiskering, og at disse personer, grupper og enheder således fortsat har renter og ejendom, indtil en kompetent myndighed — i overensstemmelse med de gældende (strafferetlige eller andre) procedurer i medlemsstaterne — beslutter noget andet.

Overvågningsgruppens anden rapport beskriver nogle af Youssef Nada og Ahmed Idris Nasreddins handlinger med eksempler på, at personer, grupper og enheder, der er opført på FN-komitéens liste, fortsat anvender tomme selskaber og offshoremidler. Grunden til, at overvågningsgruppen udvalgte disse personer til en »tilbundsgående undersøgelse«, som det hedder i rapportens punkt 70, er ikke helt klar. Eksemplet viser imidlertid, at effektiv forebyggelse af finansiering af terrorisme forudsætter, at der stilles relevante registreringskrav for juridiske personer og enheder. Kun med sådanne krav vil myndighederne kunne identificere de egentlige ejere af juridiske personer og enheder.

Tredjelande som f.eks. Schweiz og Liechtenstein har ikke leveret nogen oplysninger til Kommissionen om eventuelle aktiviteter, Youssef Nada og Al Taqwa Ltd. måtte have i EU. Det er medlemsstaternes opgave at undersøge, om bestemmelserne i forordning (EF) nr. 881/2002 er blevet overtrådt, og om juridiske personer eller enheder har forbindelser med personer, grupper eller enheder, der er blevet identificeret af FN-komitéen og opfylder betingelserne i resolution 1267(1999) eller 1390(2002). I givet fald bør medlemsstaten foreslå, at FN-komitéen foretager en lignende undersøgelse af den pågældende juridiske person eller enhed.

(1) Rådets forordning (EF) nr. 881/2002 af 27. maj 2002 om indførelse af visse specifikke restriktive foranstaltninger mod visse personer og enheder, der har tilknytning til Usama bin Laden, Al-Qaeda-organisationen og Taliban, og om ophævelse af Rådets forordning (EF) nr. 467/2001 om forbud mod udførsel af visse varer og tjenesteydelser til Afghanistan, om styrkelse af flyveforbuddet og om udvidelse af indefrysningen af midler og andre økonomiske ressourcer over for Taliban i Afghanistan. EFT L 139 af 29.5.2002.